## Cultura destina prop de 3 milions d’euros per a preservar el patrimoni cultural valencià

*** La quantia màxima que poden percebre les entitats beneficiàries es multiplica per cinc, i passa de 40.000 a 200.000 euros
* El *Diari Oficial de la Generalitat Valenciana* ha publicat la resolució en què s’arreplega l’import de les subvencions, que ha beneficiat 26 entitats**

La Conselleria d’Educació, Cultura, Universitats i Ocupació, a través de la Secretaria Autonòmica de Cultura i la Direcció General de Patrimoni Cultural, ha concedit 2.972.583,42 euros en ajudes per a realitzar actuacions de conservació i protecció dels béns immobles del patrimoni cultural de la Comunitat Valenciana.

El [*Diari Oficial de la Generalitat Valenciana*](https://dogv.gva.es/datos/2024/11/29/pdf/2024_12656_va.pdf) (DOGV) ha publicat la resolució en què s’arreplega l’import de les subvencions, que han beneficiat 26 entitats de la Comunitat Valenciana.

Les ajudes es dirigixen a ajuntaments, fundacions, associacions i altres entitats sense finalitat lucrativa de tota la Comunitat Valenciana que tinguen entre els seus fins la protecció, promoció i defensa del patrimoni cultural valencià.

Una de les principals novetats de la convocatòria és l’increment del 500 % en l’import que poden percebre les entitats beneficiàries. Així, la quantia màxima que pot percebre cada una de les entitats beneficiàries passa de 40.000 a 200.000 euros.

Les ajudes inclouen actuacions de gran importància i tenen caràcter plurianual. No obstant això, la Direcció General de Patrimoni Cultural preveu publicar una nova convocatòria d’estes subvencions en 2025.

El 30 % d’este import s’anticiparà amb càrrec als pressupostos de 2024 i el 70 % restant s’abonarà després de la justificació de la realització de les actuacions subvencionades amb càrrec al pressupost de l’exercici 2025.

Entre les raons d’este increment pressupostari, segons assenyala la directora general de Patrimoni Cultural, Marta Alonso, destaca la intenció de “dinamitzar el patrimoni cultural i millorar l’eficàcia de la inversió pública en les actuacions de conservació”.

Per la seua banda, la secretària autonòmica de Cultura, Pilar Tébar, ha afegit que “la resolució d’estes ajudes, redimensionades conformement a les necessitats reals d’esta mena de projectes, representa la culminació satisfactòria de mesos de treball de l’equip de la Conselleria”.

**Novetats**

D’altra banda, la convocatòria d’enguany presenta altres novetats, com el finançament dels projectes tècnics de les intervencions; el pagament anticipat d’un percentatge de l’ajuda; l’ampliació del termini disponible per a dur a terme els treballs, i la possibilitat de beneficiar-se d’abonaments a compte que responguen al ritme de l’execució.

Les actuacions subvencionades comprenen diferents tipologies de patrimoni cultural, entre les quals, esglésies, castells, patrimoni industrial o jaciments. Estes construccions estan repartides per tot el territori de la Comunitat Valenciana.

En esta mateixa línia, la intenció de la Generalitat és visibilitzar i incrementar el pes del patrimoni cultural i, al seu torn, convertir-lo en un element vertebrador del territori.

Per eixa raó, ha matisat la directora general, “s’ha tractat d’arribar a municipis xicotets i grans, però especialment a aquells que compten amb un ric patrimoni cultural i necessiten recursos públics per a desenrotllar els seus projectes”.

Fecha: 01/12/2024